Carcaixent ja disposa d’un Pla de Mesures Antifrau
25 de abril de 2023

Carcaixent

L’Ajuntament de Carcaixent ja compta amb un Pla de Mesures Antifrau que recull mesures de prevenció, detecció, correcció i persecució del frau, la corrupció i els conflictes d’interessos.

Treballant en la implementació d’aquest Pla i buscant impulsar de forma continuada la cultura ètica i de tolerància zero ha tingut lloc aquesta mateixa setmana la primera de les jornades de formació per al personal municipal, “Integritat, ètica pública i prevenció del frau en l’administració local”, impartida per l’Agència Valenciana Antifrau, concretament per Pilar Moreno i Marita Oliver, tècniques de formació i Anselm Bodoque, cap del servei de formació de l’Agència.

Aquest tipus de formacions periòdiques són necessàries perquè els treballadors i treballadores de l’Ajuntament coneguen les mesures del Pla, que s’haurà de mantenir actualitzat a través d’avaluacions permanents, i també puguen detectar situacions de risc o fallides en els controls establits, així com reaccionar davant qualsevol irregularitat, denunciant-la i comunicant-la al Comité Antifrau des d’on s’haurà de sancionar de manera adequada i proporcional segons la normativa aplicable.

L’aprovació d’aquest Pla ha sigut motivada en part per la participació en l’execució de les mesures del Pla de Recuperació, Transformació i Resiliència del govern d’Espanya, finançat a través del projecte Next Generation EU de la Unió Europea dirigit a promoure la cohesió econòmica, social i territorial de la UE; enfortir la resiliència i la capacitat d'ajust dels estats membres; mitigar les repercussions socials i econòmiques de la crisi de la COVID-19; i donar suport a les transicions ecològica i digital.

Un Pla interessant per al bon funcionament de qualsevol administració pública i que a més dóna l’opció a Carcaixent d’accedir a fons europeus per al municipi.

Pots consultar el Pla de Mesures Antifrau de l'Ajuntament de Carcaixent ACÍ.